
שלום רב,


הנדון: פנייתך בנוגע לבדיקות למיפוי גנומי של גידולים סרטניים  FoundationOne Heme על ידי חברת Foundation Medicine Inc

  
אני מתנצלת על העיכוב במענה לפנייתך אך היא דרשה בירור מול מספר גורמים במשרד הבריאות. להלן המענה לפנייתך:

1. "מפעיל" האוסף מידע בישראל - כפוף לחוק הגנת הפרטיות (כולל ההוראות בדבר השימושים המותרים במידע שנאסף למטרה מסוימת), וככל שהוא אוסף מידע רגיש בישראל עליו לרשום מאגר מידע אצל רשם מאגרי המידע הפועל לפי חוק הגנת הפרטיות, ולעמוד בדרישות ובכללים ביחס לניהול מאגר מידע, לרבות ביחס לשימושים המותרים במידע שאסף.
2. ככל שכוונה בביטוי "נציב רשות המידע" היא לראש הרשות למשפט, טכנולוגיה ומידע או רשם מאגרי המידע – בשאלות נוספות בעניין זה יש לפנות למשרד המשפטים.
3. כל מי שמבצע בדיקות רפואיות בישראל כפוף לחוקי מדינת ישראל, הן בתחום רישוי ההפעלה של מעבדה הנמצאת בישראל והן בתחום שמירת הפרטיות והסודיות הרפואית. עם זאת, במקרה זה מדובר במעבדה מחוץ לישראל. מעבדה הנמצאת מחוץ לישראל אינה חייבת ברישיון ישראלי. האחריות למשלוח בדיקות למעבדה מחוץ לישראל מוטלת על השולח. גורמים ממסדיים המבקשים לשלוח דגימות למעבדה בחו"ל לבדיקות גנטיות - חייבים לקבל אישור משרד הבריאות. המשרד מפרסם באתר האינטרנט שלו את רשימת הבדיקות הגנטיות שמותר לשלוח לבדיקה בחו"ל ואת המעבדות שאושרו לשם כך. המעבדה שפרטיה בפנייתך אינה מופיעה ברשימת המעבדות הנ"ל. 
4. לפי המידע שבחומר שצורף, הבדיקה המוצעת בפרסום איננה בדיקה ניסיונית, אף שהיא חדשנית, ואינה מבוצעת למטרת מחקר. לפי טופס ההסכמה לאיסוף הדגימה וביצוע הבדיקה – הנבדק אינו נדרש להסכים מראש לשימוש בדגימות או במידע לצרכי מחקר. ההסכמות הנדרשות הן לצורך ביצוע העברת הדגימות לבדיקה, והחזרת הממצאים למטופל.
5. ביצוע הבדיקה מחייב הפנייה מרופא, וכמו כן, לתוצאות הבדיקה יכולות להיות השלכות טיפוליות על הנבדק - ובכך עונה הבדיקה להגדרת בדיקה קלינית. לכן - היא יכולה להיות מבוצעת באופן פרטי, או באמצעות הביטוחים המשלימים.  
6. עוד יוער כי משרד הבריאות מינה ועדה לבחינת נושא משלוח בדיקות גנטיות לחו"ל (ע"י גורמים רפואיים ואחרים), והמלצותיה עתידות להיות מוגשות בזמן הקרוב, וכמו כן בין הבקשות להכללת שירותים בסל הבריאות לשנה זו נכללת גם בקשה להכללת בדיקה לאפיון גנומי מקיף של רקמת גידול סרטנית ביחס למספר קבוצות של חולים.


							         בכבוד רב,


ענת אילוז, עו"ד
הממונה על חוק חופש המידע

